इनकी भाषा में ब्रज, खड़ी बोली और दक्खिनी का अजीब मिश्रण है। कहीं-कहीं संस्कृत विभक्तियों का भी प्रयोग किया गया है। ऐसी रचनाओं में भाषात्मक शुद्धता अथवा काव्य-सौंदर्य का विशेष महत्त्व नहीं होता है फिर भी तिरुनाल के गीत कवित्व की मधुरता से शून्य नहीं हैं। इनमें अनेक स्थलों पर सहृदय कवि की वाणी सुनाई पड़ती हैं किंतु इन गीतों का वास्तविक सौंदर्य इनकी साहित्यिकता अथवा कवित्व में नहीं हैं बल्कि इस बात में है कि इनकी रचना सुदूर अतीत में, हिंदी के हृदय-स्थल से कोसों दूर, एक मलयालम भाषी भक्त कवि द्वारा गायी गई थी, जिसने इनके माध्यम से हिंदी के कृष्ण भक्ति काव्य की परंपरा को जीवित रखने का प्रशंसनीय प्रयास किया है।